AfriForum wil hof toe oor Vrystaat-elektrisiteitArgieffoto AfriForum het Vrydag gesê hy berei voor vir ŉ hofsaak oor munisipale skuld aan Eskom. Die kragvoorsiener beplan om Vrydag die kragtoevoer na Ngwathe-, Dihlabeng- en Maluti-a-Phofung-munisipaliteite af te sny totdat hulle hul skuld van R736 miljoen terugbetaal het. Eskom het die munisipaliteite al in Julie in kennis gestel dat hulle die elektrisiteit sal afsny indien die munisipaliteite nie hul agterstallige rekenings vereffen nie. Lees meer hier. CW Els, AfriForum se provinsiale koördineerder vir die Vrystaat sê die probleem word toegeskryf aan munisipaliteite wat nie beheer oor skuldinvordering het nie en ook nie húl skuld aan Eskom betaal nie. “Ons het vanoggend met ons regspan gekonsulteer en is besig om ŉ hofaansoek voor te berei,” het Els gesê. “Eskom is beslis nie die skuldige party nie, die probleem lê by onbevoegde amptenare binne munisipaliteite.” Die Ngwathe-munisipaliteit bedien Edenville, Heilbron, Koppies, Kwakwatsi, Mokwallo, Ngwathe, Parys, Phiritona, Tumahole en Vredefort. Die Dihlabeng-munisipaliteit bedien Bethlehem, Bohlokong, Clarens, Fateng-Tse-Ntsho, Fouriesburg, Masjaing, Mautse, Paul Roux, Rosendal en Vaalbank. Die Maluti-a-Phofung-munisipaliteit bedien Bolata, Harrismith, Intabazwe, Kestell, Mabolela, Matsieng, Monontsha, Namahadi, Phomolong, Phuthaditjhaba, Thaba Bosiu, Thaba Tshweu, Thibela, Tlholong, Tshiame, Witsieshoek en 42nd Hill.